Ja, Zulfikar/II
<s>Našao sam stan u predgrađu Njujorka…</s><s>Vašingtona…</s>

<s>Koga to i interesuje u ovoj priči?</s>

<s>Mogao je biti bilo gdje, ja sam bio pustinjak u njemu.</s><s>Smjestih se uz pomoć jednog američkog novinara, koji je dobio nagradu snimajući ljude u komadima na Markalama.</s><s>Spominjao je Bosnu više nego ja.</s><s>Pričao je i o onima što su čitali zadnju stranu mojih novina.</s><s>Bila su mu puna usta njihovog čojstva i hrabrosti.</s><s>To me pomalo mučilo jer je dirao u onu moju preostalu trećinu srca, sramotu.</s>

<s>Srećom, poslaše ga u Čečeniju i ja odahnu.</s>

<s>Nisam znao šta ću od sebe.</s><s>Javiše se neki iz Sarajeva i predložiše mi da pišem svoje kolumne kao njihov dopisnik.</s><s>Ponovo se u meni javi onaj stari lovački instikt, a u Bosni uvijek nekoga moraš skidati.</s><s>Tako je oduvijek bilo i izgleda biće.</s><s>Naravno, skida se najbliži, na oku.</s><s>Ko će ganjati vukove i lisice po njihovim jazbinama?</s>

<s>Predstavili su me kao staro i legendarno pero.</s><s>Čak sam dobro izgledao na slici u vrhu teksta.</s><s>Ponadah se da će me napokon početi čitati i oni ljubitelji zadnje strane.</s>

<s>Sve je izgledalo dobro.</s><s>Ponovo sam bio u hajci i dade to rezultat.</s><s>Na vlast dođoše učenici i sljedbenici one dvije strane mog srca, za koje sam mislio da je izumrlo.</s>

<s>Sve je izgledalo kao nekad sa samo jednom razlikom, nisu me više zvali druže Zuko, nego svjetski priznat gospodin Zulfikar.</s><s>Učini mi se da će mlađahni političar, bivši američki student sa komunističkom stipendijom, nešto novo učiniti i povratiti mi nadu u budućnost.</s>

<s>Trajala je ta misao nekoliko mjeseci dok ne dođe u našu ambasadu jedan moj bivši iz lista, što je gledao isto kao ja šta se zbivalo u Sarajevu, samo sa suprotne strane.</s><s>Kada me je vidio, poletio mi je u zagrljaj.</s><s>Ja osta bez riječi, dok me je stezao onako seljački, divlje.</s><s>Preko njegovog ramena ugledah svoj lik u obrisu prozorskog stakla.</s><s>Bio sam ružan, velikih podočnjaka, masne preostale kose i sijedih brkova.</s>

<s>Uhvatih bivšeg druga za ruke, spustih ih dole i procijedi kroz zube;</s>

<s>“Nemoj se uzbuđivati previše, nije dobro za zdravlje”.</s>

<s>Sjeli smo svi, iznijela se odjednom i šljiva, krenu šala, zagrljaji.</s><s>Sa njim došao i jedan profesor sa Univerziteta  iz Sarajeva.</s><s>Predavao je mom Svenu.</s><s>Smijao se, grleći onog, sto je mene maloprije grlio; mahao suhim prstima, pokazivao slabe zube, gladio rijetku bradu.</s><s>Steže me ponovo ona trećina srca-sramota, izgubi dah i klonu na sto. “Gospodine Zulfikar, Zuko, Zuko…jesi li dobro”?</s>

<s>Zadnje što sam vidio je bilo lice mog Svena dok mi je psovao Jugoslaviju.</s>

<s>Prebrodio sam i drugi srčani.</s><s>Odmarao se malo kod kuće, malo u šetnji.</s><s>Često sam zvao Fatimu.</s><s>Slušao sam je iako me je i dalje korila.</s><s>Ona mi je bila sve što je ostalo u Bosni.</s><s>Bili su kod mene i Sabaheta i Adnan.</s><s>Čitav dan.</s>

<s>Išli smo na ručak.</s><s>Za stolom me je Adnan upitao;</s>

<s>“Babo, ispričaj mi kakav je bio moj polubrat Sven?</s><s>Trgao sam se, pogledao u Sabahetu, spustio glavu i izustio;</s>

<s>“Bolji od mene, a…i to nije teško”.</s>

<s>Adnan je razumio i nije me više pitao ništa.</s><s>Otišli su kući popodne a ja naveče odlučih da krenem u školu ponovo.</s>

<s>Odlučih studirati po stare dane.</s><s>Uzimao sam časove novinarstva, politologije, istorije i svega vezano za izučavanje ljudi i odnosa među njima.</s><s>Profesori su bili susretljivi, studenti takođe.</s><s>Uživao sam njihovo poštovanje jer su znali odakle dolazim i šta sam prije bio.</s>

<s>Po prvi put osjetih da je ipak Bosna važnija od svega i da nije nje i onih što su čitali zadnje strane, ja ne bih imao ovo malo obraza sada.</s><s>I još nešto!</s><s>Suoči se sa istinom, da u stvari nikad nisam ni znao šta je pravo novinarstvo i dokle seže moje pravo i pravo onog o kojem pišem.</s>

<s>U kakvoj zabludi sam bio.</s><s>Katastrofa.</s><s>Čitavog života nisam ni bio svjestan druge strane, ali kasno je, kasno…</s>

<s>Koga sada i interesuje moja ispovijest!?</s>

<s>Odjednom, upadoh u svijet Interneta.</s><s>Vijesti, nove-stare.</s><s>Razgovori sa drugima, Bosna, BolChat…uh to je bilo za mene.</s><s>Nema lica, samo maske.</s><s>Laž i obmana.</s><s>Počeo sam uživati.</s><s>Upoznah širom svijeta i druge bez prošlosti ili budućnost, izgubljene, prestrašene, iskompleksirane, bjegunce od sebe stvarnog ka sebi kojeg bi htjeli biti.</s>

<s>Tu sam bio kao riba u vodi.</s><s>Tipkao sam brzo, dobivao odgovore isto tako, sjedio noćima u polumračnoj sobi pred kompjuterskim ekranom, ispuštajući gasove od teške američke hrane.</s><s>Oh, kako samo čovjek može smrditi kada je dobro sit!?</s><s>Nema mu ravna u tome.</s><s>Nisam ovako smrdio ni u onom paklu, sedmicu bez kupanja.</s><s>Nije mi bilo važno jer nikog i nije bilo oko mene, a i šta da jeste!!?.</s><s>Valjda dođe vrijeme kada čovjek svima smrdi samo ne sebi.</s><s>Kod mene je bila razlika jer sam i sebi smrdio ali nije mi smetalo, čak što više uživao sam u svom smradu kao nikada.</s>

<s>Pričao sam sa drugima na ćatu o onom što miriše, u stvari o onome što nema mirisa, ni okusa, ni težine, ni veličine, o onome što nas još više udaljava od zemlje i nosi u nepopravljivu zabludu.</s>

<s>Fantazija, bježanje iz stvarnosti…</s>

<s>Iluzija, mi smo odabrani…</s>

<s>Nihilizam, eh nekad, nekad sam bio..</s>

<s>Ponovo sam imao osamnaest, dvadeset, trideset … ne više od četrdeset godina.</s><s>Email pošta mi se punila svakog dana pismima, slikama; djevojaka, udatih, rastavljenih, udovica...</s>

<s>Sve je, kao, bilo povjerljivo.</s><s>Slao sam isto nazad pisma, slike; naravno ne svoje.</s><s>Ubijao ih stilom pisanja.</s><s>Citirao velike.</s><s>Mislili su da je moje.</s><s>Uostalom, znao sam to dobro, jer sam u životu najviše citirao; od ljudina stare Grčke, Rima, Perzije do seljaka Zagorja, Krajine, Lovćena, Durmitora i Šumadije.</s><s>Sve u službi avangarde.</s>

<s>To me je pošteno zapalilo.</s><s>Smrdio sam sve više, čak do hodnika zgrade, dok se jedno jutro, nakon čitave noći provedene na ćatu, ne pogleda dobro u ogledalo.</s>

<s>Nisam više poznavao onu osobu preko.</s>

<s>To je bio neko drugi, ne ja.</s><s>Starac bez pedigrea, ruševina bez prošlosti, čovjek koji je digao ruke od svakoga a i oni od njega.</s><s>Nisam znao šta da radim od sebe.</s>

<s>Ali koga više i to interesuje!?</s>

<s>Pa pola svijeta ne zna šta će od sebe.</s>

<s>Prestao sam sa ćatom, izbrisao tu prošlost iz kompjutera i odlučio da potražim posao.</s><s>Za novine iz domovine nisam više ništa pisao.</s><s>Bilo mi je žao gledati moje stare kamarate, zadnje boljševičke dinosauruse, kako umiru lagahno u tekstovima koji više liče na preludije i posmrtne crvene marševe nego na ozbiljan novinarski osvrt.</s><s>Nisam želio da dalje dijelim njihovu sudbinu.</s><s>Javih se ponovo američkim prijateljima i oni mi nađoše neki lokalni list da u svakom broju imam svoju kolumnu.</s><s>Novine se nisu čak ni prodavale, nego ostavljale pred vrata besplatno.</s><s>Međutim, meni to nije smetalo.</s><s>Dobivao sam veći honorar nego direktor mog bivšeg lista.</s><s>Po rekaciji čitalaca, uglavnom penzionera i besposličara, moji tekstovi su nailazili na dobar prijem.</s><s>Počeo sam da držim i neke vrste predavanja i tribina po okolnim centrima.</s><s>Ni u snu nisam mislio da će komunistički novinar moći da priča ljudima za koje je komunizam poput satane, ali prolazilo je..možda opet zahvaljujući patnji zemlje iz koje dolazima.</s><s>Opet se svelo da se vraćam u život zahvaljujući opstanku moje zemlje i žrtvama onih što su čitali samo zadnje strane novina.</s><s>Iskreno se tad upitah, dokle će čitači da umivaju Bosnu a pisači da je pljuju.</s><s>Po prvi put se podobro sam sebi zgadi.</s><s>Ali koga to i interesuje!?</s><s>Svakom dođe najmanje jednom u životu da pošteno sam sebe zamrzi.</s>

<s>Prilično sam ušao u moje ponovno profesionalno aktiviranje, kad dobih vijest da je umrla moja sestra Fatima.</s><s>Bila je jedini bliži rod što sam imao u Sarajevu.</s><s>Udovica, dugo godina sa troje odrasle djece koji su se davno udali i oženili i živjeli posebno.</s><s>Ona je ostala sama u svojoj staroj kući na Vratniku, gdje je i dočekala svoje zadnje dane.</s>

<s>Isti dan poleti za Sarajevo.</s><s>Fatimin najstariji sin me je dočekao na aerodromu.</s><s>Popodne je bila dženaza.</s>

<s>Na starom dijelu mezarja Kovača se okupila manja grupa ljudi.</s><s>Bili su to uglavnom naša rodbina i nekolicina mojih prijatelja.</s><s>Fatima je već odavno rezervisala mjesto kraj svog davno umrlog muža Hame.</s><s>Obavljena je dženaza.</s>

<s>Bilo mi je teško.</s><s>Po drugi put u životu sam digao ruke i proučio Fatihu mojoj Fatimi, posljednjem dobrom dijelu moje prošlosti.</s><s>Da je mogla vidjeti mene kako učim, bilo bi joj veoma drago.</s><s>Narod se počeo razilaziti.</s><s>Stajao sam još.</s><s>Prišao mi je stari kolega i rekao da navratim sutra u redakciju.</s><s>Klimnuo sam glavom.</s>

<s>Krenuh prema šehidskom dijelu Kovača da obiđem svog Svena.</s><s>Prilazeći bliže mjestu gdje je ukopan, primjetih da je neko već tamo.</s><s>Sitna ženska osoba, obučena u crninu je čistila uzglavlje mezara i stavljala svježe cvijeće u mermernu vazu.</s><s>Okrenula se dok sam prilazio.</s><s>Prepoznao sam Maju, ili ono što je ostalo od nje.</s><s>Gledali smo se bez riječi.</s>

<s>“Žao mi je tvoje sestre”; rekla je tiho.</s><s>Šutio sam.</s>

<s>Počela je pričati kako je odustala od Amerike i vratila se u Sarajevo.</s><s>Dobila posao i riješila da ostane u njemu.</s>

<s>Šutio sam i dalje.</s>

<s>Nastavila je kako ne može zamisliti život u nekom drugom mjestu i da je baš ovo njen dom; kako je bliža sinu, sebi…</s>

<s>“Zašto nosiš crninu”…?</s>

<s>“Zbog kojeg poginulog”..?</s>

<s>“Muža-agresora ili sina-rodoljuba”?;</s>

<s>Upitao sam je.</s>

<s>Zaplakala je.</s>

<s>Jadna Maja, bilo joj je možda gore nego meni.</s>

<s>Okrenuo sam se i otišao.</s>

<s>Prvim avionom sam se vratio u Ameriku.</s>

<s>Nisam mogao ostati više u Sarajevu.</s>

<s>Ponoć je davno prošla.</s><s>Umorio sam se od svoje ispovijesti.</s>

<s>U uglu ekrana primjetih datum.</s>

<s>Danas mi je tačno šezdeset i tri godine,…</s>

<s>Ali koga to i više interesuje,…</s>

<s>Imao sam prošlost…,</s>

<s>Mislio da će mi ona dati budućnost…</s>

<s>A šta da je i imam, bi li bio išta bolji…!?</s>

<s>Budućnost je i onako nesigurna i za one bez prošlosti.</s>

<s>Znam samo da sam umoran, tako umoran…</s>

<s>Hvata me san.</s>

<s>Odnekud pjesma…refren…</s>

<s>Da, sad ga čujem glasno;</s>

<s>“Budi se Istok i Zapad”</s>

<s>Ulazio je u moju kožu, krvotok…</s>

<s>Lagano poput sumraka.</s>

<s>Prema onoj preostaloj trećini srca, sramoti.</s>

<s>Ja, Zulfikar</s>

